CELEX: 62020TN0267
Language: el
Date: 2020-05-05 00:00:00
Title: Υπόθεση T-267/20: Προσφυγή της 5ης Μαΐου 2020 — Arbuzov κατά Συμβουλίου

6.7.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 222/31
            
         
      Προσφυγή της 5ης Μαΐου 2020 — Arbuzov κατά Συμβουλίου
      (Υπόθεση T-267/20)
      (2020/C 222/34)
      Γλώσσα διαδικασίας: η τσεχική
      
         Διάδικοι
      
      
         Προσφεύγων: Sergej Arbuzov (Κίεβο, Ουκρανία) (εκπρόσωπος: M. Mleziva, δικηγόρος)
      
         Καθού: Συμβούλιο της Ευρωπαϊκής Ένωσης
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  να ακυρώσει την απόφαση (ΚΕΠΠΑ) 2020/373 του Συμβουλίου, της 5ης Μαρτίου 2020, για την τροποποίηση της απόφασης 2014/119/ΚΕΠΠΑ σχετικά με περιοριστικά μέτρα κατά ορισμένων προσώπων, οντοτήτων και φορέων λόγω της κατάστασης στην Ουκρανία (1), και τον εκτελεστικό κανονισμό (ΕΕ) 2020/370 του Συμβουλίου, της 5ης Μαρτίου 2020, για την εφαρμογή του κανονισμού αριθ. (ΕΕ) 208/2014 σχετικά με περιοριστικά μέτρα κατά ορισμένων προσώπων, οντοτήτων και φορέων ενόψει της κατάστασης στην Ουκρανία (2), στο μέτρο κατά το οποίο οι πράξεις αυτές αφορούν τον προσφεύγοντα,
               
            
                  —
               
               
                  να καταδικάσει το Συμβούλιο της Ευρωπαϊκής Ένωσης στα δικαστικά έξοδά του καθώς και στα έξοδα του προσφεύγοντος.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής, ο προσφεύγων προβάλλει τρεις λόγους.
      
                  1.
               
               
                  Με τον πρώτο λόγο προβάλλεται προσβολή του δικαιώματος χρηστής διαχείρισης.
                  
                              —
                           
                           
                              Προς στήριξη της προσφυγής του, ο προσφεύγων υποστηρίζει, μεταξύ άλλων, ότι, κατά την έκδοση της απόφασης (ΚΕΠΠΑ) 2019/354 του Συμβουλίου, της 4ης Μαρτίου 2019 (3), το Συμβούλιο της Ευρωπαϊκής Ένωσης δεν ενήργησε με τη δέουσα επιμέλεια, δεδομένου ότι, πριν την έκδοση της προσβαλλόμενης απόφασης, δεν έλαβε υπόψη τους ισχυρισμούς του προσφεύγοντος ούτε τα εκ μέρους του προσκομισθέντα αποδεικτικά στοιχεία, τα οποία συνηγορούν υπέρ του, αλλά στηρίχθηκε καταρχήν σε συνοπτική έκθεση καταρτισθείσα από τη γενική εισαγγελία της Ουκρανίας χωρίς να ζητήσει συμπληρωματικές πληροφορίες για τη διεξαγωγή της αποδεικτικής διαδικασίας στην Ουκρανία.
                           
                        
            
                  2.
               
               
                  Με τον δεύτερο λόγο προβάλλεται προσβολή του δικαιώματος ιδιοκτησίας του προσφεύγοντος.
                  
                              —
                           
                           
                              Συναφώς, ο προσφεύγων υποστηρίζει ότι οι περιορισμοί που του επιβλήθηκαν είναι δυσανάλογοι και περιττοί και παραβιάζουν τις κατά το διεθνές δίκαιο εγγυήσεις προστασίας του δικαιώματος ιδιοκτησίας του.
                           
                        
            
                  3.
               
               
                  Με τον τρίτο λόγο προβάλλεται προσβολή των θεμελιωδών δικαιωμάτων του προσφεύγοντος τα οποία κατοχυρώνονται με την Ευρωπαϊκή Σύμβαση για την Προάσπιση των Δικαιωμάτων του Ανθρώπου και των Θεμελιωδών Ελευθεριών.
                  
                              —
                           
                           
                              Συναφώς, ο προσφεύγων υποστηρίζει ότι η έναντι αυτού επιβολή περιορισμών είχε ως συνέπεια την προσβολή του δικαιώματός του σε δίκαιη δίκη, του τεκμηρίου αθωότητας, των δικαιωμάτων άμυνας καθώς και του δικαιώματος στην προστασία της ατομικής ιδιοκτησίας.
                           
                        
            
         (1)  ΕΕ 2020, L 71, σ. 10.
      
         (2)  ΕΕ 2020, L 71, σ. 1.
      
         (3)  Απόφαση (ΚΕΠΠΑ) 2019/354 του Συμβουλίου, της 4ης Μαρτίου 2019, για την τροποποίηση της απόφασης 2014/119/ΚΕΠΠΑ σχετικά με περιοριστικά μέτρα κατά ορισμένων προσώπων, οντοτήτων και φορέων εν όψει της κατάστασης στην Ουκρανία (EE 2019, L 64, σ. 7).